| **Kristina Orbakaitė** |
| --- |
|  |
| Kristina Orbakaitė 2017 metais |
| Gimė | 1971 m. gegužės 25 d. (51 metai)Maskva, Rusija |
| Pilietybė | Rusijos, Lietuvos |
| Tėvas | Mykolas Orbakas |
| Motina | Ala Pugačiova |
| Sutuoktinis (-ė) | Vladimiras Presniakovas, Ruslanas Baisarovas, Michailas Zemcovas |
| Vaikai | Nikita, Denis, Klavdija |
|  |
| Veikla | estrados dainininkė, aktorė |
|  |
| Alma mater | 2000 m. Rusijos teatro menų institutas |
|  |
| Žymūs apdovanojimai |
| „The World Music Awards" prizas (2000 m.), Rusijos Federacijos nusipelniusi artistė (2013 m.) |
|  |
|  **Vikiteka** | Kristina Orbakaitė |

**Kristina Orbakaitė** (rus. *Кристи́на Эдму́ндовна Орбака́йте*, g. 1971 m. gegužės 25 d. Maskvoje) – viena populiariausių Rusijos dainininkių, aktorių. Nuo 2013 m. – Nusipelniusi Rusijos Federacijos artistė

Ji priklauso įrašų/prodiuserių kompanijos „StarPro" komandai.

Biografija
----------

Gimė lietuvio cirko aktoriaus Mykolo Orbako ir garsios rusų estrados dainininkės Alos Pugačiovos šeimoje. Dėl tėvų užimtumo vaikystę praleido pas močiutę Šventojoje. Šventojoje ji gyveno iki mokyklos, kalbėjo tik lietuviškai ir buvo pakrikštyta kaip katalikė.

Būdama septynerių metų pradėjo pasirodymus TV muzikinėse laidose. Išgarsėjo 1983 m. atlikusi pagrindinį vaidmenį Rolano Bykovo režisuotame filme „Baidyklė". Vėliau filmavosi keliuose istoriniuose filmuose. 2000 m. baigė Rusijos teatro meno institutą GITIS.

Nuo 1992 m. padedant baleto grupei „Recital" pradėjo estrados solistės karjerą. 2000 m. gegužės mėn. gavo „The World Music Awards" prizą kaip viena populiariausių Rusijos estrados dainininkių. Rusijos prezidentas Vladimiras Putinas 2013 m. balandžio mėn. suteikė jai Rusijos Federacijos nusipelniusios artistės garbės vardą.

2002 m. vasario mėn. Kristinai Orbakaitei, kaip Lietuvos piliečių anūkei, jos prašymu suteikta Lietuvos Respublikos pilietybė.

2016-2017 metais vyko didelis jos koncertinis turas (aplankė Europą, Aziją, Šiaurės Ameriką) „Бессонница" (liet. *„Nemiga"*) kuris buvo skirtas 45 metų sukakčiai paminėti ir reklamuoti naują albumą „Бессонница". Šio turo metu ji lankėsi ir Klaipėdoje, Šiauliuose, Vilniuje.

2000 m. per Kristinos dainos „Май" (liet. *„Gegužė"*) vaizdo klipo pristatymą buvęs K. Orbakaitės vyras verslininkas Ruslanas Baisarovas užpuolė Kristiną prie draugų ir nutempė ją į grimo kambarį, kur Kristinai buvo sulaužyta nosis. Vėliau, kai pora galutinai išsiskyrė, virė didžiulės kovos dėl jų sūnaus Denio Baisarovo globos (svarbų vaidmenį dėl vaiko globos suvaidino A. Pugačiova). R. Baisarovas, kol dar nebuvo nuspręsta, kuris iš tėvų augins vaiką, buvo „pagrobęs" (be K. Orbakaitės leidimo pasiėmęs D. Baisarovą) ir neatidavė jo Kristinai beveik tris mėnesius.

K. Orbakaitei 2013 m. balandžio mėn. Rusijos Federacijos prezidentas Vladimiras Putinas suteikė Rusijos Federacijos nusipelniusios artistės vardą.

Honorarai
---------

K. Orbakaitė už individualų koncertą, kuriame dainuoja apie pusantros valandos gauna nuo 30 iki 50 tūkst. JAV dolerių, tačiau per gastrolių koncertus ji uždirba kur kas daugiau: apie 100 tūkst. už vieną koncertą.
Kristina Orbakaitė yra viena daugiausiai uždirbančių Rusijos dainininkių.

Šaltiniai
---------

1. ↑  Mykolas Orbakas: „Aš iki šiol Pugačiovai 200 rublių skolingas" // Vakarų ekspresas, 2009-04-25
2. ↑  Путин присвоил Орбакайте почетное звание (ru.delfi.lt inf.)
3. ↑  Vieniems – garbė, kitiems – bilietas į Europą // Kauno diena, 2003-02-15
4. ↑  Кристина Орбакайте стала литовкой, 2002-02-26

Nuorodos
--------

* Oficiali svetainė  (ru, en)